**H διά βίου μάθηση;**

Στη σύγχρονη διαρκώς αναπτυσσόμενη κοινωνία, η αύξηση των γνώσεων γίνεται με ταχύτατους ρυθμούς και οι απαιτήσεις της αγοράς εργασίας συνεχώς μεταβάλλονται. Συνεπώς η επιμόρφωση και η συμπληρωματική εκπαίδευση αποτελούν μία διαρκή προτεραιότητα του σύγχρονου εργαζόμενου. Όλες οι μαθησιακές δραστηριότητες στις οποίες συμμετέχουμε καθ’ όλη τη διάρκεια της ζωής μας και που έχουν σαν στόχο τη βελτίωση των γνώσεων, των δεξιοτήτων και των εφοδίων στο προσωπικό, κοινωνικό και επαγγελματικό πλαίσιο ονομάζεται «**δια βίου μάθηση**».

Γιατί είναι λοιπόν αναγκαία  η διά βίου μάθηση;

- Στις σύγχρονες κοινωνίες, λόγω του όγκου και της διάχυσης των πληροφοριών μέσω των Μ.Μ.Ε., ολοένα και περισσότερο αισθανόμαστε την ανάγκη για την ανάπτυξη γνώσεων και δεξιοτήτων για να συμβαδίσουμε με τα νέα δεδομένα.
- Οι κοινωνικές και επαγγελματικές μας ανάγκες δεν μπορούν να συνδυαστούν με το παραδοσιακό μοντέλο εκπαίδευσης, και στη θέση του αναπτύσσονται ευέλικτες μορφές μάθησης (π.χ. εξ αποστάσεως εκπαίδευση).
- Ο διεθνής υψηλός ανταγωνισμός στο χώρο της αγοράς εργασίας μας οδηγεί στην ανάγκη ανάπτυξης εκσυγχρονισμένων επαγγελματικών δεξιοτήτων.

Στα νέα εργασιακά δεδομένα οι αρμοδιότητες που αναλαμβάνουμε ως εργαζόμενοι δεν είναι ξεκάθαρες και επιπλέον καλούμαστε να γνωρίζουμε πώς να ανταποκρινόμαστε στις απαιτήσεις διαφόρων εργασιακών θέσεων. Εκτός λοιπόν των τυπικών προσόντων που έχουμε αποκτήσει (π.χ. πτυχίο και τεχνικές γνώσεις) χρειάζεται να αναπτύξουμε και να αναπτύσσουμε συνεχώς νέες δεξιότητες οι οποίες προσφέρονται μέσω της διά βίου μάθησης. Μερικές από τις δεξιότητες αυτές είναι: επικοινωνία, οργανωτικότητα, καινοτομία, ανάληψη πρωτοβουλίας, κριτική σκέψη, αφαιρετική ικανότητα, συνεργατικότητα, ικανότητα να δίνει λύσεις και άλλες δεξιότητες ανάλογα με την ειδικότητα του καθενός.